דבורה לוי

**"אדיפוס המלך" – סיכום קצר של העלילה**

**כסידרה של עימותים**

**פרולוג**

בתחילת המחזה פורצת מגפה בתביי (*(Te'bai* – "המגפה הנתעבת". נציגים מכל שכבות העם מתאספים ליד ארמון המלך ומבקשים מאדיפוס פתרון למצוקה. אדיפוס מופיע לפני העם ומודיע ש-(1) הוא מתחייב לפתור את המצוקה. (2) הוא כבר שלח את קראון לדלפי כדי לברר, מהי הסיבה למגיפה. (*Delfy- עיר* *המקדש החשובה ביותר ביוון. Kre'on– גיסו, ושותפו השלישי למלוכה, לצד יוקסטה ,Yokasste שהיא אחותו של קראון*.)

קראון חוזר מדלפי ומוסר ש- 1) הסיבה למגיפה היא, שלא נתפס רוצח ליוס (*la'yos- המלך הקודם, בעלה הראשון של יוקסטה*), ולא מוצה איתו הדין. כולם היו עסוקים בצרת הספינקס ( (Sphinx שנפלה עליהם. עד שבא אדיפוס והציל אותם מהספינקס, והפך למלך החדש, וכבודו של המלך הקודם נשכח. (2) הרוצח חי, והוא בתביי! אדיפוס חוזר ומצהיר שהפושע ייתפס, והוא יקדיש את כל כולו לחיפוש הרוצח ולסיום המגפה הנתעבת. מקהלת זקני תביי מציעה לאדיפוס לזמן את טיירסיאס (*Tey'resias*) הנביא, כדי שהוא ימסור ברוח הנבואה את שם הפושע. אדיפוס אומר, שכבר עשה זאת, כיון שקראון המליץ לו לעשות כן. המקהלה מספרת לאדיפוס, שנשאר ניצול אחד מארוע הרצח של ליוס, וכשהוא חזר הוא סיפר, שחבורת שודדים תקפה אותם.

מופיע טיירסיאס מלווה בנערו - טיירסיאס עיוור. הפתעה: טיירסיאס אינו רוצה למסור לאדיפוס ולמקהלה, מיהו רוצח ליוס. אדיפוס כועס ומאשים את טיירסיאס: אם כך, אתה שותף לפשע של רצח ליוס. בעבר חברת לקראון בסתר תמורת כסף כדי לרצוח את ליוס. ובהווה חברת לקריאון בסתר, אולי שוב תמורת כסף, כדי להדיח את אדיפוס מן השלטון. טיירסיאס מתרגז ואומר לאדיפוס, שהוא הפושע (שהוא מחפש). אדיפוס המום, לא מעכל את ההודעה. הוא עובר להאשמה אחרת של טיירסיאס: איפה היית כשהספינקס צרה על תביי עד שאני הגעתי הנה? לא עזרת אז, כי אתה לא נביא באמת. טיירסיאס נפגע ומחדש את האשמותיו כלפי אדיפוס: לא רק שרצחת את ליוס, אלא אתה חי בחטא עם קרובת משפחתך, ואתה מקור הטומאה שגרמה למגיפה בתביי. אתה עוד תגלה, שהילדים שלך הם אחיך, ושהאשה שילדה אותך היא אשתך. טיירסיאס יוצא.

**מזמור מקהלה ראשון**

קראון נכנס. קריאון מתעמת עם אדיפוס: טענת נגדי, שתיכננתי את הרצח של ליוס במשותף עם טיירסיאס. אבל זה לא הגיוני. אני שותף לך וליוקסטה בשלטון. יש לי כל הזכויות בלי החובות; מדוע שארצה להפוך למלך הראשון, במעמדי ?אדיפוס אינו משתכנע. עדיין מאשים את קריאון בבגידה ועדיין רוצה להוציאו להורג.

*יוקסטה ((Yokasste* נכנסת. היא מנסה להרגיע את בעלה ואת אחיה ומפרידה ביניהם. קראון נשבע באלים, שלא בגד באדיפוס ולא זמם נגדו. יוקסטה מבקשת מאדיפוס להאמין לקראון ולבטל את עונש המוות שגזר עליו. גם המקהלה מתערבת ומבקשת מאדיפוס להאמין לקראון, שלא בגד. אדיפוס לא נעתר לבקשת אשתו, אך נעתר לבקשת המקהלה. קראון חוזר לארמונו.

|  |
| --- |
|  |
| |  | | --- | | העימות הארוך ביותר במחזה נמצא במרכזו (אמצעיתו), והוא מתקיים בין אדיפוס ויוקסטה. קשה לזהותו כעימות, מפני שאדיפוס ויוקסטה הם זוג מלכותי אוהב. השיחה ביניהם, שמתחילה כשיחה של אוהבים, הולכת וצוברת מתח סמוי, עוד מתח ועוד מתח, עד שהיא מתפרצת החוצה והופכת להיות עימות גלוי. לעימות ביניהם יש שלושה שלבים.  (1) יוקסטה מבקשת מאדיפוס, שיבטל את צו המוות שגזר על קראון בעוון בגידה כביכול. אדיפוס מבטל את הצו, אבל לא מבטל את יחסו החשדני כלפי קראון. בניסיונה להרגיע את רוחו הסוערת של אדיפוס, יוקסטה מספרת לו מנסיונה האישי, מדוע אין להאמין לנבואות-אלים שנמסרות ע"י בני אדם (טיירסיאס). הנה לפני שנים רבות מסרו כוהני אפולון לה ולליוס, שהבן שיוולד להם, יהרוג את אביו. (אין היא אומרת שהוא גם יתחתן עם אמו. ייתכן שאינה יודעת את החלק השני של הנבואה). כשהתינוק היה בן שלושה ימים, ליוס קשר לו את הקרסוליים וציווה לנטוש אותו על הר אחד. התינוק מת מזמן, וליוס המשיך לחיות עוד הרבה שנים עד שנרצח על-ידי שודדים.  סיפור זה מעורר את אדיפוס לשאול, מה באמת קרה עם ליוס, ואיך הוא נרצח? יוקסטה מספרת לו, שהוא נסע לדלפי. בצומת של שלוש דרכים בפוקיס (Fokis), תקפה אותו ואת פמלייתו חבורת שודדים. כולם מתו חוץ מעבד אחד, שחזר הביתה בשלום ודיווח מה שקרה. אדיפוס נחרד: "צומת של שלוש דרכים בפוקיס, במקום שבו הדרך מתפצלת מתביי לדלפי ודאולוס?!" הוא נזכר בארוע ההוא ומזהה שזה הוא, שרצח את ליוס. כדי להיות בטוח לחלוטין הוא מבקש מיוקסטה לזמן את העבד ההוא לשם מתן עדות. כבר שנים רבות שהעבד ההוא רועה את עדרי המלך מחוץ לתביי. אם הוא יעיד, שהיו בארוע שודדים רבים, ולא שודד אחד, אז אולי בכל זאת אדיפוס הוא לא הרוצח של ליוס? בשלב הזה, אדיפוס נדרש לזהות את עצמו כרוצח ליוס, והוא יכול לעשות למרות שזה קשה לו מאד. אין ביכולתו לזהות את עצמו כרוצח אביו, נוסף על היותו רוצח המלך.  אדיפוס מספר ליוקסטה על נבואה דומה שהוא קיבל לפני שנים רבות, שיהרוג את אביו ויתחתן עם אמו. יוקסטה אינה מפחדת מהתגשמות הנבואה שניתנה לה ולליוס, כך היא אמרה לו. בניגוד אליה, אדיפוס כן מפחד מהתגשמות הנבואה שניתנה לו, וזאת הסיבה שלא חזר לקורינתוס (*Korintos*) ולא יחזור אליה לעולם.  **מזמור מקהלה שני**  (2) ואז הפתעה: נכנס לבמה שליח מקורינתוס, המדינה הקודמת של אדיפוס. השליח מקורינתוס מבשר, ש-1) אביו של אדיפוס, המלך פוליבוס (*Polibos*) מת; ו-2) אדיפוס בנו, הוא המלך הבא של קורינתוס. יוקסטה חוגגת את ניצחונה. אתה רואה, היא אומרת לאדיפוס, הנה ההוכחה שלא רצחת את אביך. הלוא אתה איתי פה, בתביי, בשעה שפוליבוס מת שם, בקורינתוס. הוא מת בשיבה טובה ולא נרצח על-ידי אף אחד. זאת היא הוכחה נוספת לכך, שלא צריך להאמין לנבואות-אלים שנמסרות על-ידי בני אדם. אדיפוס כמעט משתכנע מדבריה; בכל זאת הוא עדין חושש מפני חלקה השני של הנבואה, שהוא עתיד להתחתן עם אמו. אמו, מירופה (Me'rope) מלכת קורינתוס, עדיין בחיים, ומי יודע מה יכול לקרות.  במשך כל זמן שיחתם, השליח מקורינתוס עומד בצד ומקשיב לשיחה. עכשיו הוא מתערב בשיחתם ואומר לאדיפוס, שאין לו מה לדאוג (שמא ישכב עם אמו). מפני שבמקרה הוא יודע ממקור ראשון, שמירופה ופוליבוס אינם הוריו המולידים!! כי הוא זה שקיבל את אדיפוס בתור תינוק קטן ופצוע ברגליו מידי אחד הרועים של תביי, ומסר אותו למירופה ופוליבוס לשם אימוץ.... יוקסטה "מפסיקה לנשום". עכשיו היא יודעת סופית, שאדיפוס בעלה הוא בנה, שלא מת כפי ש"היה צריך להיות". היא מתחננת לפני אדיפוס שיפסיק לחקור את האמת, אך הוא לא נענה לה.  היא נכנסת בסערה לארמון. אדיפוס מייחס את מצב רוחה הסוער לאפשרות, שהיא חשבה כביכול, שמוצאו החברתי נחות בהרבה משלה, ועל כן אינו ראוי להיות בן זוגה. בשעה שהיא מלכה בת מלכים, הוא אולי נולד לאחת השפחות בארמון. ברור שאדיפוס אינו יכול לעכל את האפשרות, שאשתו היא אמו, והוא מגן על עצמו באמצעות תיאוריה אחרת.  **מזמור מקהלה שלישי**  (3) נכנס הרועה התבני הזקן, שזומן לעדות אל אדיפוס. הוא מושך זמן ולא מוכן לדבר (כמו טיירסיאס). אדיפוס מאיים עליו בעינויים. השליח הקורינתי עדיין לא יצא, כל הזמן הזה הוא עדיין נמצא שם! השליח הקורינתי מתנדב לעורר את זכרונו של הרועה התבני הזקן לאותו ארוע ישן נושן, כששניהם רעו עדרים בהר קיתיירון, והתבני מסר לקורינתי תינוק פצוע בקרסוליו. הרועה התבני הזקן מעיד, שזו אמת. זה היה הוא, שהתבקש בעבר הרחוק לקחת את התינוק שנולד לליוס ויוקסטה, כדי להמית אותו על אחד ההרים. אך הוא חמל עליו ומסר אותו לרועה הקורינתי, שעומד כאן לפניהם. אדיפוס מבין את הכל ונכנס בסערה לארמון. שני הרועים הזקנים יוצאים מהבמה.  **מזמור מקהלה רביעי**  מן הארמון יוצא שליח מלכותי ומדווח למקהלה, שיוקסטה התאבדה בתלייה בחדר השינה, כשאף אחד לא ראה. עבדי הארמון היו עסוקים עם אדיפוס המשתולל, שדרש שיתנו לו חרב (אולי רצה להתאבד? להרוג את יוקסטה ואחר כך את עצמו?) והם לא נתנו לו. כשפרץ לחדר השינה מצא את יוקסטה תלויה, הוריד את גופתה, הוציא את שתי הסיכות הגדולות שחיברו את שמלתה, ובעזרתן עיוור את עיניו.  אדיפוס יוצא מהארמון כעיוור, ומקונן על עצמו. מלכותו תמה. המלך החדש הוא קראון. אדיפוס יודע, שאפולון הוא שחולל את תעתועי הגורל, ועל זה הוא לא לוקח אחריות, אבל אדיפוס הוא מי שעיוור את עצמו, ועל זה הוא לוקח את מלוא האחריות. הוא מבקש מהמקהלה להגלות אותו מתביי, ככה כמו שהוא עיוור, כדי לקיים את החוק, שהוא עצמו גזר על רוצח ליוס. (ארוע זה התרחש בסך הכל לפני מספר שעות, אבל כרגע הוא נראה, כאילו שהתרחש לפני עידן שלם).  קריאון נכנס לבמה כמלך ומתעמת עם אדיפוס. הנושא הראשון שהוא צריך לדון בו כמלך הוא, אם לגרש את אדיפוס מתביי. אדיפוס דורש ממנו להגלות אותו, מפני שהוא הרוצח של ליוס, שהביא את המגיפה על תביי. הוא מבקש מקראון שיגרש אותו אל הר קיתיירון. אך לקראון יש תוכניות אחרות ביחס לאדיפוס. הוא צריך עוד לשאול את האל (בדלפי?) ועד אז אדיפוס יהיה בארמון ב"מעצר-בית" תחת השגחה. אדיפוס מבקש מקראון שלוש בקשות בנוגע למשפחתו: (1) לקבור את יוקסטה; (2) לאפשר לשני בניו לצאת מהארמון ולדאוג לגורלם בעצמם; (3) לדאוג למזונן של שתי בנותיו הקטנות. קראון מביא את בנותיו, הן בוכות, ואדיפוס מחבק אותן. הוא מספר להן את כל הייחוס הטמא של מוצאן ומכין אותן לחייהן בעתיד כמי שיהיו מנודות מבחינה חברתית. קראון מפריד ביניהם ולוקח את הילדות, ואדיפוס מובל לארמון.  **המקהלה מסיימת במוסר-השכל.** | |